รัสเซียออกจาก 'สภาแห่งยุโรป' อย่างเป็นทางการ 
The Council of Europe is the continent's leading human rights monitor organization
เมื่อวันอังคาร รัสเซียประกาศว่าจะออกจากการเป็นสมาชิกของสภาแห่งยุโรป (Council of Europe - COE) ซึ่งเป็นองค์กรติดตามสอดส่องปัญหาการละเมิดสิทธิมนุษยชนของประเทศในยุโรปที่มีสมาชิก 47 ประเทศ หลังการลาออกอย่างเป็นทางการของรัสเซียในวันพุธ บรรดาผู้แทนประเทศสมาชิก COE ได้ทำการลดธงชาติรัสเซียบริเวณหน้าอาคารสำนักงานใหญ่ของ COE ที่เมืองสตราสบูร์ก ประเทศฝรั่งเศส ซึ่งถือเป็นการสิ้นสุดสมาชิกภาพยาวนาน 26 ปีของรัสเซียอย่างสมบูรณ์ รัฐมนตรีว่าการประทรวงการต่างประเทศสวีเดน แอนน์ ลินเดอ กล่าวว่า นี่เป็นผลจากการกระทำของรัสเซียเอง และได้แต่หวังว่า รัสเซียจะสามารถกลับคืนสู่แนวคิดแห่งสันติภาพและประชาธิปไตยได้อีกครั้งและกลับเข้าเป็นสมาชิก COE ใหม่ในอนาคต ทางด้านรัฐมนตรีต่างประเทศรัสเซีย เซอร์เกย์ ลาฟรอฟ กล่าวหาบรรดาสมาชิกองค์การนาโต้และสมาชิกสหภาพยุโรปที่อยู่ใน COE ว่าใช้ความเป็นเสียงส่วนใหญ่ในสภาแห่งนี้ในทางที่ผิด และทำให้ COE กลายเป็นเครื่องมือสำหรับนโยบายต่อต้านรัสเซีย ส่วนทางรัฐมนตรีต่างประเทศของยูเครน ดมีโทร คูเลบา ซึ่งเป็นสมาชิกของ COE เช่นกัน กล่าวว่า ไม่มีที่สำหรับรัสเซียในองค์กรต่าง ๆ ของยุโรปอีกต่อไป เมื่อรัสเซียเลือกทำสงครามที่โหดร้ายป่าเถื่อน และก่ออาชญากรรมสงครามมากมายต่อยูเครน